[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 20.8.2007

SEC(2007) 1074 окончателен

ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА

относно разходи по линия на ЕФГЗ Система за ранно предупреждение № 6-7/2007

СЪДЪРЖАНИЕ

1. Въведение 3

2. Целеви приходи 3

3. Фонд за преструктуриране на захарната промишленост 4

4. Коментари относно изпълнението на бюджет 2007 4

5. Заключения 6

1. Въведение

За периода от 16 октомври 2006 г. до 31 май 2007 г., реалната степен на изпълнение на бюджета спрямо предвидения от показателя профил на разходите, установен въз основа на разпоредбите на член 20 от Регламент (ЕО) № 1290/2005[1] на Съвета, е представена в приложението.

2. Целеви приходи

По смисъла на разпоредбите на член 34 от новия Регламент (ЕО) № 1290/2005 относно финансирането на Общата селскостопанска политика, сумите, получени от финансови корекции по силата на решения за уравняване по съответствие, от възстановявания вследствие на нередности, както и от налога в сектора на млякото и млечните продукти, се считат за приходи, които се използват за финансиране на разходите по линия на ЕФГЗ. При съставянето на бюджет 2007, беше направена предварителна оценка на тези приходи и тази оценка беше взета предвид при приемането от бюджетния орган на бюджетните кредити за 2007 г. По-конкретно:

- приходите от налога в сектора на млякото и млечните продукти бяха оценени на 349 млн. EUR и бяха взети предвид като бяха намалени поисканите бюджетни кредити за сектора на млякото и млечните продукти, за които бюджетният орган отпусна сума от 587 млн. EUR;

- приходите от финансови корекции в резултат на уравняването по съответствие и вследствие на нередности бяха оценени съответно на 568 млн. EUR и 70 млн. EUR. Общата сума от 638 млн. EUR беше взета предвид като бяха намалени поисканите бюджетни кредити за схемата за единно плащане, за която бюджетният орган отпусна сума от 27 918 млн. EUR.

Приложената таблица представя усвояването на сметката за целеви приходи, по която към 31 май 2007 г. е събрана сума от 754,7 млн. EUR. По-конкретно:

- от налога в сектора на млякото и млечните продукти са събрани приблизително 353,9 млн. EUR при предварителна оценка от 349 млн. EUR.

- приходите от финансови корекции в резултат на уравняването по съответствие, възлизат приблизително на 332,2 млн. EUR, като се очакват допълнителни суми до края на бюджетната година, както и

- приходите от финансови корекции вследствие на нередности възлизат приблизително на 68,7 млн. EUR, като се очакват допълнителни суми до края на бюджетната година.

В съответствие с приложимите правила, тези приходи могат да бъдат използвани, частично или изцяло, за покриване разходите по линия на ЕФГЗ, ако бюджетните кредити, предоставени от бюджетния орган, не са достатъчни за финансиране на разходите, направени от държавите-членки. В случай, че тези приходи или част от тях не са употребени, те ще бъдат автоматично прехвърлени за следващата бюджетна година.

3. Фонд за преструктуриране на захарната промишленост

Временните суми за преструктуриране в сектора на захарта се третират като целеви приходи за финансиране на помощта за преструктуриране на захарната промишленост и на други помощи, предвидени от фонда за преструктуриране. За пазарната година 2006—2007 тези суми са свързани с количествените квоти за захар, изоглюкоза и инулинов сироп, притежавани от операторите, и следва да бъдат изплатени на фонда от държавите-членки на две вноски, чиито срокове са съответно 31 март и 30 ноември 2007 г. В края на март, държавите-членки са изплатили първата вноска от дължимите суми за преструктуриране, възлизащи на 1 287,2 млн. EUR.

4. Коментари относно изпълнението на бюджет 2007

По-долу е представен кратък коментар за причините за най-съществените различия между реалната и очакваната степен на изпълнение на бюджет 2007 за някои сектори.

4.1. Парични фактори

При извършените през гореспоменатия период разходи се взимат предвид колебанията в обменния курс щатски долар/еуро. За значителна част от възстановяванията при износ на селскостопански продукти и по-специално зърнени продукти и захар, както и за част от вътрешните помощи (като например за памука), разходите са повлияни от тренда при паритетния курс.

В съответствие с член 21 от Регламент (ЕО) № 1290/2005, приетият от бюджетния орган бюджет е съставен въз основа на средния паритетен курс за периода юли–септември 2006 г., който е EUR 1 = $ 1,27. Необходимо е да се отбележи, че за периода от 1 август 2006 г. до 31 май 2007 г., средният паритетен курс бе равен на EUR 1 = $ 1,31, т.е. 3,1% над използвания при съставянето на бюджет 2007 курс.

4.2. Пазарни фактори

4.2.1. Зърнени продукти (– 301,2 млн. EUR)

Изключително благоприятните условия на вътрешния и външния зърнен пазар и, като резултат, по-високите цени на вътрешния пазар, доведоха до по-ниско ниво на покупки и по-високо ниво на продажби на зърнени храни от интервенционните складове, до по-ниска стойност на възстановяванията за износ и по този начин – до непълно усвояване на бюджетните кредити за този сектор, което се очаква да продължи до края на бюджетната година.

4.2.2. Възстановявания за продукти, невлизащи в приложение 1 (– 60,4 млн. EUR)

Държавите-членки би трябвало да понесат по-ниски разходи при възстановяванията при износ на преработени селскостопански продукти, дължащо се на общото глобално намаление на размера на възстановяванията при износ за различните засегнати продукти. Това положение се очаква да продължи до края на бюджетната година.

4.2.3. Захар (+ 148,5 млн. EUR)

Текущото надхвърляне на бюджетните кредити спрямо равнището на показателя, се дължи предимно на увеличените количества изнесена захар, както реализирана на свободния пазар, така и от интервенционните складове.

4.2.4. Плодове и зеленчуци (– 68,9 млн. EUR)

Текущото непълно усвояване на бюджетните кредити спрямо равнището на показателя се дължи предимно на по-малките количества домати, за които до този момент е получена помощ за преработка. Освен това, ритъмът на конституиране на оперативни фондове за производствените организации е по-бавен спрямо съответното равнище на показателя.

4.2.5. Мляко и млечни продукти (+ 96,0 млн. EUR)

Бюджетните кредити спрямо равнището на показателя са надхвърлени, считано към 31 май 2007 г. На този етап, очакванията на Комисията са това надхвърляне да бъде временно.

Трябва да се отбележи, че наблюдаваното надхвърляне на бюджетните кредити спрямо равнището на показателя се дължи на технически причини, тъй като в бюджет 2007 приходите от налога в сектора на млякото и млечните продукти, първоначално оценени на 349 млн. EUR, се третират отделно като целеви приходи за финансиране на ЕФГЗ. Бюджетните кредити, поискани за 2007 година за този сектор и отпуснати от бюджетния орган, не са включвали тези приходи и, следователно, показателят е приложен към бюджетни кредити, с размер по-малък с тази сума. Това е причината, поради която текущото изпълнението на бюджета посочва надхвърляне.

Ако бъдат взети предвид приходите от налога в сектора на млякото и млечните продукти, първоначално предвидени за финансиране на сектора на млякото и млечните продукти, за сектора се отчита неизпълнение от – 126,1 млн. EUR.

4.3. Преки помощи (– 726,4 млн. EUR)

Към 31 май, неизпълнението на бюджетните кредити представляваше 2 % спрямо равнището на показателя и включваше преди всичко другите преки помощи.

Въз основа на прогнозираните разходи на държавите-членки към края на юли, това неизпълнение се очаква да се превърне в надхвърляне от 0,3 % от бюджетните кредити спрямо съответното равнище на показателя. Липсата на ясен тренд по отношение на изпълнението на бюджета накара службите на Комисията да се свържат с държавите-членки с оглед изясняването на различни аспекти от изпълнението на съответните режими и изготвяне на разчет за плащанията по тази глава за периода до края на бюджетната година.

Ако бъдат взети предвид приходите от финансови корекции в резултат на уравняването по съответствие и вследствие на нередности, първоначално предвидени за схемата за единно плащане, към 31 май се отчита неизпълнение на – 1 337 млн. EUR от главата за преки помощи.

5. Заключения

Усвоените бюджетни кредити за периода 16 октомври 2006 г. – 31 май 2007 г. възлизат на 37 944,1 млн. EUR, т.е.: това представлява общо неизпълнение на тези кредити с приблизително 1 022,9 млн. EUR, дължащо се предимно на преките помощи и в по-малка степен – на пазарните мерки. Делът на неизпълнение поради пазарните мерки се очаква да се повиши до края на бюджетната година. По отношение на преките помощи, текущото неизпълнение се очаква да се превърне в надхвърляне на бюджетните кредити за 2007 г.

ANNEX

[pic]

[1] OВ L 209, 11.8.2005 г., стр. 1. Регламент, последно изменен с Регламент (ЕО) № 320/2006 (ОВ L 58, 28.2.2006 г., стр. 42).